ແຈ້ງການ: ເລື່ອງ: ເອົາໃຈໃສ່ຕິດຕາມ, ກະກຽມຮັບມື ແລະ ໃຫ້ຄວາມຊ່ວຍເຫຼືອຈາກ ຜົນກະທົບໄພພິບັດທາງທຳມະຊາດ.
ສາທາລະນະລັດ ປະຊາທິປະໄຕ ປະຊາຊົນລາວ
ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນາຖາວອນ
ກະຊວງປ້ອງກັນຄວາມສະຫງົບ
ຫ້ອງວ່າການກະຊວງ ເລກທີ 2137 / ຫວກ
ນະຄອນຫຼວງວຽງຈັນ, ວັນທີ 24 ກໍລະກົດ 2018
ແຈ້ງການ
ເຖິງ: ຫ້ອງວ່າການກະຊວງ, ບັນດາກົມໃກ່ຍ, ກົມ-ກອງ, 02 ວິທະຍາຄານ, 02 ລັດວິສາະຫະກິດ, ກອງບັນຊາການ ປກສ ແຂວງທົ່ວປະເທດ ແລະ ກອງບັນຊາການ ປກສ ນະຄອນຫຼວງ.
ເລື່ອງ: ເອົາໃຈໃສ່ຕິດຕາມ, ກະກຽມຮັບມື ແລະ ໃຫ້ຄວາມຊ່ວຍເຫຼືອຈາກຜົນກະທົບໄພພິບັດທາງທຳມະຊາດ.
- ອີງຕາມທິດຊີ້ນຳຂອງລັດຖະມົນຕີກະຊວງປ້ອງກັນຄວາມສະຫງົບ ໃນຄັ້ງວັນທີ 24 ກໍລະກົດ 2018.
- ອີງຕາມສະພາບດິນຟ້າອາກາດໃນປະຈຸບັນມີຝົນຕົກໜັກໃນຫຼາຍພື້ນທີ່ບັນດາແຂວງທົ່ວປະເທດ.
ເພື່ອເປັນການກຽມພ້ອມຮັບມືກັບໄພພິບັດທາງທຳມະຊາດທີ່ອາດເກີດຂື້ນ, ຊຶ່ງປະຈຸບັນໄດ້ເກີດຂື້ນຢູ່ໃນຫຼາຍແຂວງທົ່ວປະເທດລາວ.
ຫ້ອງວ່າການກະຊວງປ້ອງກັນຄວາມສະຫງົບ ແຈ້ງມາຍັງບັນດາກົມ-ກອງອ້ອມຂ້າງກະຊວງ, ປກສ ແຂວງ, ປກສ ນະຄອນຫຼວງ ຊາບດັ່ງນີ້:
- ໃຫ້ເອົາໃຈໃສ່ຕິດຕາມສະພາບດິນຟ້າອາກາດ, ກະກຽມຮັບມືກັບໄພພິບັດຕ່າງໆ ໃນຂອບເຂດຄວາມຮັບຜິດຊອບຂອງຕົນ, ເອົາໃຈໃສ່ຄຸ້ມຄອງຮັກສາລະບົບເລົ້າ-ສາງ, ຮັກສາຄ້າຍຄຸມຂັງ-ດັດສ້າງ, ສຳນັກງານຂອງກຳລັງ, ເອກະສານ, ກະກຽມສະບຽງອາຫານ, ຢາປົວພະຍາດໄວ້ເພື່ອຮັບມືກັບໄພພິບັດທາງທຳມະຊາດ.
- ກະກຽມຄວາມພ້ອມດ້ານກຳລັງພົນ, ພາຫະນະ ແລະ ອຸປະກອນຮັບໃຊ້ຕ່າງໆ ເພື່ອກຽມພ້ອມຊ່ວຍເຫຼືອປະຊາຊົນຜູ້ທີ່ໄດ້ຮັບຜົນກະທົບຈາກໄພພິບັດທາງທຳມະຊາດ, ນ້ຳຖ້ວຍມ, ໃຫ້ມີການຈັດຕັ້ງກຳລັງແກ້ໄຂກໍລະນີສຸກເສີມ ມີການຈັດຕັ້ງຊີ້ນຳບັນຊາຢ່າງຮັດກຸມ.
- ຈັດຕັ້ງຄະນະ ແລະ ກຳລັງລົງກວດກາ, ປະສານສົມທົບກັບອຳນາດການປົກຄອງທ້ອງຖິ່ນ ເພື່ອຕິດຕາມສະພາບ ຊ່ວຍເຫຼືອຜູ້ປະສົບໄພ, ຮັກສາຄວາມສະຫງົບປອດໄພ ໂດຍສະເພາະທ້ອງຖິ່ນທີ່ເກີດອຸທົກກະໄພນ້ຳຖ້ວມ.
- ໃຫ້ບັນດາກົມ-ກອງອ້ອມຂ້າງກະຊວງ, ກອງບັນຊາການ ປກສ ແຂວງ, ປກສ ນະຄອນຫຼວງ ຈັດຕັ້ງກຳລັງປະຈຳການຕະຫຼອດ 24 ຊົ່ວໂມງ ຕິດຕາມສະພາບການ, ລາຍງານສະພາບຕ່າງໆໃຫ້ກະຊວງ ປກສ ຊາບໃນແຕ່ລະວັນ ໃນກໍລະນີຮີບດ່ວນໃຫ້ລາຍງານທ່ານລັດຖະມົນຕີ, ຮອງລັດຖະມົນຕີ, ຫົວໜ້າ ຫຼື ຮອງຫ້ອງວ່າການກະຊວງ ແລະ ປະຈຳການກະຊວງ ( ເບີໂທ 021 970 333 ) ແລ້ວຈຶ່ງເຮັດໜັງສືລາຍງານເປັນລາຍລັກອັກສອນຕາມຫຼັງ.
ດັ່ງນັ້ນ, ຈຶ່ງແຈ້ງມາເພື່ອຊາບ ແລະ ໃຫ້ຄວາມຮ່ວມມືຈັດຕັ້ງປະຕິບັດຢ່າງເຂັ້ມງວດ.
ຫົວໜ້າຫ້ອງວ່າການກະຊວງປ້ອງກັນຄວາມສະຫງົບ.
ພົຈວ ສົມວັນ ສາຍລ້ອງພາ